Усё вышэй пералічанае спараджае ў грамадзтве адчуваньне адсутнасьці справядлівасьці. Гэта першая якасная зьмена сітуацыі з моманту прыхода Лукашэнкі да ўлады. Сьпецыфіка беларускай культуры, менталітэту, асаблівасьцяў гісторыі прыводзяць да таго, што большасьць кепска або ўвогуле не разумее, што такое правы і свабода, і не ўсьведамляе іх вартасьцяў. Гэта ня кажучы ўжо пра больш складаныя інстытуты і механізмы функцыянаваньня грамадзтва. Яны не зьяўляюцца для большасьці беларусаў каштоўнасьцю, за якую варта змагацца, а тым больш ахвяроўваць нечым матэрыяльным ці нават жыцьцё.